Työttömien työnhakijoiden määrä kääntyi kesäkuussa laskuun vuosia jatkuneen nousun jälkeen.

– Pitkän työttömyyden nousujakson jälkeen on koettu käänne. Se on merkittävä signaali, sanoo tutkimusjohtaja Heikki Räisänen työ- ja elinkeinoministeriöstä.

Räisänen uskoo, että työttömyyden nousu on ohitse, vaikka lasku on vielä hyvin heiveröistä. Työttömien työnhakijoiden määrä ehti kasvaa viidenkymmenen kuukauden ajan.

Työttömyys vähenee, koska Suomen talous kasvaa, joskin hitaasti.

– Lomautuksia puretaan ja ihmisiä rekrytoidaan, uusia investointeja tehdään, luettelee Räisänen.

Käänteen ajoitus on kuitenkin erilainen, jos katsoo Tilastokeskuksen lukuja.

– Käänne on tapahtunut jo vuosi sitten kesällä, ja sen jälkeen on tultu pikku hiljaa parempaan suuntaan, sanoo yliaktuaari Tuomas Remes Tilastokeskuksesta.

Tilastokeskuksen mukaan kausivaihtelusta tasoitettu työttömyysaste oli viime vuoden kesäkuussa 9,5 prosenttia, josta on tultu vuoden verran alaspäin (nyt 8,9 %). Viime kesään katkennut nousu alkoi vuoden 2012 alusta, jolloin satunnaisvaihtelusta putsattu työttömyysaste oli 7,5 %.

Piilotyöttömyyden lisääntyminen ei selitä

Työttömien määrän lasku ei kerro kuitenkaan koko totuutta, sillä samalla piilotyöttömien määrä on kasvanut. Kasvu ei ole kuitenkaan yhtä suurta kuin työttömien määrän pienentyminen, sanoo yliaktuaari Remes.

Piilotyöttömiksi lasketaan työttömät, jotka eivät enää aktiivisesti hae töitä. Piilotyöttömyys on kasvanut, kun huono työmarkkinatilanne on pitkittynyt.

Myös tutkimusjohtaja Räisänen sanoo, että piilotyöttömyys ei selitä käännettä. Hän sanoo, että piilotyöttömyys lisääntyi aiemmin voimakkaammin kuin nyt.

Hallituksen työllisyystavoite yhä kaukana

Äkkinäisimmät saattoivat hieraista tiistaina tilastojulkistuksen aikaan silmiään, sillä uudesta työllisyystilastosta löytyi luku, jota Juha Sipilän (kesk.) hallitus on pitänyt esillä pitkin matkaa. Hallituksen päätavoite on nostaa Suomen työllisyysaste 72 prosenttiin, ja tuo luku komeili kesäkuun tilastossa.

Hallitusleiristä ei ole kuitenkaan kuulunut kiittelyä, sillä kesällä työllisyysaste yleisesti nousee, kun opiskelijat ovat töissä. Tilastokeskuksen mukaan työllisyysaste on ollut viimeksi yhtä korkealla kesäkuussa 2013.

Tällaisesta kausittaisesta vaihtelusta tasoitettu työllisyysaste ei ole liikahtanut neljään kuukauteen suuntaan jos toiseen, joskin se on hallituskauden alusta eli viime kesästä parantunut hitusen. Kausivaihtelusta puhdistettu työllisyysaste oli kesäkuussa 68,5 prosenttia, eli kaukana hallituksen tavoitteesta.